
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 august 2014

	Nr.
	4c-7/198


R A P O R T

 asupra propunerii legislative pentru modificarea şi completarea Legii nr.263/2010 privind sistemul unitar de pensii publice

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 221/2014 din 22 aprilie 2014, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.263/2010 privind sistemul unitar de pensii publice. 
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1561/23.12.2013)

· avizul favorabil al Comisiei pentru egalitatea de şanse pentru femei şi bărbaţi (nr.37/295/07.05.2014)
· avizul negativ al Comisiei pentru buget, finanţe şi bănci 
(nr.4c-2/261/05.05.2014)
· avizul negativ al Comisiei juridice, de disciplină şi imunităţi 
(nr.4c-11/494/05.05.2014)
· avizul Consiliului Economic şi Social (nr.3823/20.12.2013)
· punctul de vedere, negativ, al Guvernului (nr.553/28.03.2014).

Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, preconizându-se următoarele:

· modificarea vârstei de pensionare şi a stagiului complet de cotizare pentru femei;

· îmbunătăţirea metodologiei de calcul a punctajului mediu anual realizat de salariaţii care au desfăşurat activităţi în condiţii speciale/subteran;

· creşterea punctajelor anuale realizate de unele categorii defavorizate de pensionari;

· extinderea domeniului de aplicabilitate al indicelui de corecţie şi completarea metodologiei de calcul pentru stabilirea punctajului mediu anual prin cumularea tuturor veniturilor (sporuri şi adaosuri).

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 4 iulie 2014,  a participat, în conformitate cu prevederile art.55 din Regulamentul Camerei Deputaţilor, republicat, doamna Georgeta Jugănaru, director în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 22 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (2 abţineri).

Propunerea legislativă a fost respinsă de Senat în şedinţa din 15 aprilie 2014.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislativedin următoarele considerente:

· prin Legea nr.263/2010 se asigură tuturor participanţilor la sistemul public de pensii, contribuabili şi beneficiari, un tratament nediscriminatoriu, între persoane aflate în aceeaşi situaţie juridică, în ceea ce priveşte drepturile şi obligaţiile prevăzute de lege. Astfel, soluţia legislativă preconizată la pct.6 al propunerii legislative ar crea o discriminare între persoanele care au lucrat în subteran în diferite perioade prin utilizarea la determinarea punctajului mediu anual a unor stagii de cotizare diferite, conducând astfel la cuantumuri de pensii diferite pentru acelaşi stagiu de cotizare realizat.
· măsurile propuse ar determina o majorare a cheltuielilor bugetului general consolidat, prin majorarea cheltuielilor de personal (contribuţii de asigurări sociale) şi a cheltuielilor cu pensiile ca urmare a reducerii vârstei standard de pensionare şi a stagiului complet de cotizare pentru unele categorii de asiguraţi, ceea ce implică efecte negative  asupra veniturilor bugetului general consolidat din cauza trecerii de la statutul de salariat la cel de pensionar. Astfel că, aplicarea prevederilor cuprinse în propunerea legislativă ar determina influenţe financiare asupra bugetului general consolidat, fiind necesar să se respecte prevederile alin.(1) al art. 15 din Legea nr.500/2002 privind finanţele publice, cu modificările şi completările ulterioare.

PREŞEDINTE,




SECRETAR,


Florin Iordache




Găină Mihăiţă
Întocmit,

Consilier parlamentar Elena Anghel 

